มีอะไรกับแฟนค่อนข้างบ่อย โดยไม่ใส่ถุงยางแล้วแฟนหลั่งนอก แบบเร็วมากมาตลอด จนวันนี้มีอะไรกันสองรอบ แล้วก็หลั่งนอกปกติ รอบแรกเขาแค่เข้าไปล้างมือ จนมามีรอบสอง แต่ก่อนรอบสองคือเขาใส่กางเกงแล้ว แล้วมามีอะไรกันอีกโดยไม่ได้ตั้งใจ และเขาบอกว่าจะซื้อยาคุมให้กิน สิ่งที่กังวลใจคือ 1. เรื่องของอาการข้างเคียงของยาคุม เพราะไม่กล้ากิน 2. ปกติก็หลั่งนอก แต่วันนี้ถึงสองรอบ คิดว่าคงไม่ท้องหรอกเพราะดึงออกมาเร็วมาก 3. ควรกินยาคุมทันทีเลยหรือเปล่าคะ จึงอยากรบกวนคุณช่วยตอบคำถามด้วยค่ะ ขอบค่ะ
สวัสดีค่ะ การหลั่งนอกเป็นวิธีการคุมกำเนิดที่มีประสิทธิภาพค่อนข้างต่ำ มีโอกาสผิดพลาดได้สูงถึง 20% จากการมีน้ำอสุจิเล็ดลอดออกมาขณะมีเพศสัมพันธ์ดังนั้นในกรณีนี้อาจมีข้อบ่งชี้ในการใช้ยาคุมกำเนิดฉุกเฉินยาคุมกำเนิดฉุกเฉินคือการรับประทานยาคุมกำเนิดที่มีขนาดฮอร์โมนเพศหญิงในปริมาณที่สูงหลังการมีเพศสัมพันธ์เพื่อป้องกันการตั้งครรภ์ จะได้ผลดีที่สุดเมื่อรับประทานภายใน 72 ชั่วโมงหลังมีเพศสัมพันธ์ ถ้ากินเลยจากนี้ ประสิทธิภาพจะได้ไม่ถึงตามที่กล่าวกันไว้คือประมาณ 85-95% คือยิ่งกินช้า ประสิทธิภาพของยาก็จะลดลงเรื่อยๆผลข้างเคียงหลังกินยาคุมฉุกเฉินอาจทำให้มีเลือดออกผิดปกติจากช่องคลอด หรือทำให้ประจำเดือนมาคลาดเคลื่อนไปจากปกติ คัดตึงเต้านม คลื่นไส้อาเจียน เวียนศีรษะที่มักค่อยๆดีขึ้นได้เอง ไม่ต้องทำอะไร หากไม่ได้มีอาการรุนแรงหรือเป็นเรื้อรังหลังใช้ยาแล้ว แนะนำสังเกตผลข้างเคียง และประจำเดือนในครั้งถัดไป หากมาช้ากว่า 35 วัน ควรไปพบสูตินรีแพทย์หรือลองซื้อชุดตรวจการตั้งครรภ์มาตรวจเองเบื้องต้นหากจะมีเพศสัมพันธ์ควรจะป้องกันไว้ก่อนเช่นใช้ยาคุมแบบแผง หรือฉีดยาคุม หรือฝังยาคุม หรือป้องกันขณะมีเพศสัมพันธ์ด้วยการใช้ถุงยางอนามัยค่ะ ไม่แนะนำให้ใช้ยาคุมฉุกเฉินบ่อยๆเพราะประสิทธิภาพต่ำกว่าวิธีอื่นและทำให้ประจำเดือนคลาดเคลื่อนได้มาก